**Riigikogu otsus**

**„Kriminaalpoliitika põhialused aastani 2030“**

**heakskiitmine**

Põhiseaduse § 65 punkti 1 ja riigieelarve seaduse § 20 lõike 1 alusel Riigikogu otsustab:

**I Kriminaalpoliitika visioon ja eesmärk**

1. 2030. aastal on Eesti turvaline ja õiglane ühiskond, mille sõltumatu, tõhusa, nutika ja ohvreid abistava kriminaaljustiitssüsteemiga puutub kokku vähe lapsi ja noori. Sõltlased ja vaimsete häiretega õigusrikkujad saavad vajalikku abi. Toimib õigusrikkumisi vähendav karistussüsteem koos karistusalternatiividega. Raske vägivallakuritegevus väheneb Euroopa kiireimas tempos.
2. Kriminaalpoliitika roll on kujundada õiguskuulekat ühiskonda ja selleks vajalikke väärtusi. Kriminaalpoliitika tugineb teadmistele ja analüüsile, kasutades selleks andmeid ja tehnoloogiat. Kriminaalpoliitika arvestab tehnoloogiast ja globaalsetest suundumustest johtuvaid tulevikuriske ja -võimalusi.
3. Kriminaalpoliitika eesmärk on ennetada õigusrikkumisi, neile reageerida ning vähendada neist johtuvat kahju koostöös haridus-, tervishoiu-, sotsiaal-, kultuuri- ja spordi- ja rahandusvaldkonnaga ning kogukondade, omavalitsuste, vaba- ja erasektoriga. Karistussüsteemi eesmärk on toetada õiguskuulekat eluviisi ja tagada seeläbi kindlustunne, et meie ühiskonna väärtustel põhinevad normid rakendatakse ellu, rikkumistele reageeritakse ja konfliktid lahendatakse õiglaselt.

**II Kriminaalpoliitika prioriteedid**

***Kriminaaljustiitssüsteem on tõhus, sõltumatu, inimkeskne ja ohvrisõbralik***

1. Süüteomenetlus muudetakse digitaalseks, personaalseks ja asjatut bürokraatiat vältivaks. Õiguskaitsetöötajate ettevalmistus annab sellised teadmised ja oskused, mis soodustavad tehnoloogia kasutamist, kogukondlike sekkumiste ja taastava õiguse rakendamist ning seavad keskmeks ohvri õigused. Menetluses lähtutakse süütuse presumptsiooni põhimõttest ja tagatakse kõigi menetlusosaliste põhiõigused.
2. Süüteomenetluse sihiks seatakse õigusrikkumisele eelnenud olukorra ja ohvri turvatunde taastamine ning kahju heastamine (taastav õigus). Süüteomenetluses seatakse võimalikult paljudes juhtumites eesmärgiks ohvri ja kurjategija lepitamine. Ohvriabiteenused ja taastava õiguse võimalused on kättesaadavad nii menetluse kestel kui ka väljaspool menetlust. Kuritegevusest saadav tulu jõuab ohvrite abistamisse ja kuriteoennetusse.
3. Keskendutakse ühiskonda enim kahjustavate õigusrikkumiste ärahoidmisele: ennetatakse korruptsiooni- ja majanduskuritegevust (sh rahapesu), narko-, tehnoloogia- ja keskkonnakuritegevust, inimkaubandust, vägivalda (sh lähisuhte- ja laste vastu suunatud vägivalda) ning tõkestatakse organiseeritud kuritegevust, põhiseaduslikku korda ohustavat tegevust, terrorismi ning vägivaldset äärmuslust (sh veebis).
4. Tehakse rahvusvahelist koostööd ning süütegude ennetamisel, avastamisel ja menetlemisel, sh ekspertiisides kasutatakse tehnoloogiat.

***Lapsed ja noored ei satu kriminaaljustiitssüsteemi vaatevälja, noorte õigusrikkumised vähenevad ning tagatakse noorte õigusrikkujate vajadustele vastav kohtlemine***

1. Ennetatakse noorte sattumist õigusrikkumiste spiraali.Kooskõlas taastava õiguse põhimõtetega ning tuginedes hariduse alusväärtustele ja tõenduspõhisusele, annavad haridusasutused noortele õiguskuulekaks käitumiseks tarvilikud esmased oskused ja väärtused ning aitavad suurendada nende eduelamust ja koolirõõmu, tagades kõigile turvalise, salliva ja toetava õpikeskkonna.
2. Riik ja omavalitsused toetavad peresid hooliva, last võimestava ja järjekindla kasvatuse pakkumisel, mis aitab ennetada lastel käitumisprobleeme. Samuti tagavad riik ja omavalitsused huvihariduse ja -tegevuse kättesaadavuse, toetavad noorte tegevusväljundite leidmist ning kujundavad neis tervislikku ja aktiivset elustiili ning õiguskuulekust.
3. Ennetatakse õigusega pahuksisse sattunud noorte edasisi õigusrikkumisi, kujundades alaealiste õigusrikkujate menetluse erinevate osaliste koostööl põhinevaks, pakkudes noortele karistussüsteemi väliseid lahendusi ja tõenduspõhiseid, eelkõige perekeskseid programme ning tagades kiire menetluse.

***Ennetatakse kuritegevust, sh sõltuvusest ja vaimse tervise häiretest tingitud õigusrikkumisi, tõhustatakse karistuspoliitikat ja toetatakse kuritegevusest irdumist***

1. Ühiskond ja õiguskaitsjad teadvustavad senisest enam karistuse eesmärke ning vangistuse ja rahalise karistuse alternatiive. Kohtunike ja prokuröride roll karistusotsuste põhjendamisel avalikkusele suureneb.
2. Väheneb vangistuses viibimise aeg ning suureneb kogukondlike karistuste, sh elektroonilise järelevalve ning avavangla osakaal, tänu millele toetatakse õigusrikkujate õiguskuulekat elu, valmistatakse kinnipeetavaid vabanemiseks paremini ette ja väheneb kinnises vanglas viibimise aeg. Vanglast vabanenutele pakutakse vabanemisjärgset tugiteenust ja majutust.
3. Vangla ja kriminaalhoolduse töös keskendutakse taasühiskonnastamisele ja kinnipeetavate inim­väärikale kohtlemisele. Kinnipeetavaid valmistatakse vabanemiseks ette: neile pakutakse mõtestatud tegevust ja võimalikult paljudele tagatakse tõenduspõhised sotsiaalprogrammid ning ühiskonna vajadustele vastavad õppimis- ja töötamisvõimalused.
4. Tagatakse sõltlaste ja vaimse tervise häiretega õigusrikkujate ravi ja nõustamine, muuhulgas muudetakse ravi ja nõustamise karistuse lahutamatuks osaks.
5. Hinnatakse õigusrikkuja vajadusi ja riske nii karistuse määramise eel kui selle kandmise ajal.
6. Kaitstakse ühiskonda eriti ohtlike ja vägivaldsete kurjategijate eest, tagades muuhulgas nende vabanemisjärgse järelevalve.
7. Koostöös kogukondade ja erasektoriga leitakse nutikaid lahendusi inimeste õiguskuuleka käitumise soodustamiseks.

**III Aruandlus**

1. Kriminaalpoliitika põhialused aastani 2030 vaadatakse perioodiliselt üle ja vajaduse korral ajakohastatakse.
2. Justiits- ja siseminister seavad regulaarselt politseile ja prokuratuurile kuritegevusvastases võitluses prioriteedid (sh prioriteetsed kuriteod) ning jälgivad nende täitmist.
3. Vabariigi Valitsus esitab igal aastal Riigikogule ettekande kriminaalpoliitika põhialuste elluviimise kohta. Vajaduse korral kaasatakse riigi peaprokurör ja seotud ministrid.

Henn Põlluaas

Riigikogu esimees

Tallinn, 2019

Algatab Vabariigi Valitsus

„ „ 2019 nr